钦定古今图书集成/明伦汇编/官常典/第615卷 > 郑作肃
## 钦定古今图书集成/明伦汇编/官常典/第615卷 > 郑作肃

按：《苏州府志》作肃，字恭先，郡人。宣和三年进士。历通
判杭州。绍兴五年，知常州。二十四年，知吉州。还朝，奏：
“郡中岁输黄河竹索钱，河久陷伪境，钱何从归，乞赐
蠲免。其他循袭以此等者，亦乞尽行除放。”高宗嘉纳，
且谕丞相秦桧，称奖再三。桧怒，讽以在任不法，兴大
狱绳治之。逮吏及门，以桧殂得免。二十八年，知镇江
府，严杀牛之禁，有牛奔至府治，果将就屠者，人皆异
之。三十二年冬，改知湖州。孝宗即位，手诏奖谕。隆兴
二年，岁歉民贫，有生子不举、弃于道路者，作肃令属
官寻访收取，又择乳母为之保养，月给米一石赡之。
委请学官专莅其事，条具事目，刻石州学，遂为此邦
著令。